De-ai străbate CH1 - 209 
De-ai străbate-n lung şi-n 
lat 
marea şi pământul, 
de cu zori până-n serat 
alergând ca vântul, 
n-ai să afli niciodat' 
porci zidind cetate, 
nici pe cel strâmb şi-ntinat, 
faptuind dreptate. 

N-ai să afli lup păstor, 
nici pod peste mare, 
nici pe cel linguşitor, 
sfânt pe-a sa cărare! 
Nici făţarnicul trăind 

lepădat de sine, 
intr-o lume ce-i aprind, 
patimile-i pline. 

Nici pe omul cel firesc 
pătrunzând în taina 
Adevărului ceresc, 
şi sa-i poarte haina. 

N-ai să-l vezi pe cel răpus 
de pământ şi lume, 
să-L iubească pe Isus 
şi preasfântu-Il Nume!... 

De-ai străbate-n lung şi-n 
lat 
şi pământ şi mare, 
n-ai să-l vezi pe cel bogat, 
in sfânta Lucrare. 
Căci acel inlănţuit 
de-a morţii robie, 
niciodată nu-i primit, 
in Lucrarea vie! 

Domnul nu-şi dă turma Lui 
- cea din veac iubită - 
niciodată lupului, 
spre a fi pazită. 

Şi nici haru-I sfinţitor 
El nu şi-L imparte, 
şarpelui otrăvitor, 
purtător de moarte! 

Ci El dă desăvârşit, 
mântuire-aleasă, 
celui care-a părăsit, 
calea păcâtoasa! 
Celui ce-a primit deplin, 
viaţă şi iertare, 

ii dă harul Lui divin, 
pentru-a Sa Lucrare! 

Prin credinţ-a fost adus 
şi prin haru-I mare, 
miel in Turma lui Isus, 
dintre morţi şi fiare. 
Şi pe urma Lui călcând, 
cu nădejde vie, 
poate ca să-I fie-oricând 
sfântă mărturie! 


